b'\n_START_ARTICLE_\nSlaget om Leyte Gulf\n_START_SECTION_\nUb\xc3\xa5dsangrebet i Palawan Passagen (23. oktober)\n_START_PARAGRAPH_\nDa den forlod sin base i Brunei bestod Kuritas st\xc3\xa6rke "Centrale styrke" af fem slagskibe:_NEWLINE_Yamato, Musashi, Nagato, Kong\xc5\x8d og Haruna, ti sv\xc3\xa6re krydsere: Atago, Maya, Takao, Ch\xc5\x8dkai, My\xc5\x8dk\xc5\x8d, Haguro, Kumano, Suzuya, Tone og Chikuma, to lette krydsere: Noshiro og Yahagi samt femten destroyere._NEWLINE_Kuritas skibe passerede Palawan \xc3\xb8en omkring midnat mellem den 22. og 23. oktober. De amerikanske ub\xc3\xa5de Darter og Dace var i stilling i n\xc3\xa6rheden. Klokken 0.16 den 23. oktober pejlede Darter\'s radar den japanske styrke p\xc3\xa5 en afstand af 30.000 yards (27\xc2\xbd km). Kaptajnen fik straks visuel kontakt. De to ub\xc3\xa5de indledte hurtigt forf\xc3\xb8lgelsen af skibene, mens Darter afsendte den f\xc3\xb8rste af tre kontaktrapporter over radioen. Mindst en af dem blev opsnappet af en radiooperat\xc3\xb8r p\xc3\xa5 Yamato, men Kurita undlod at tage de n\xc3\xb8dvendige forholdsregler mod ub\xc3\xa5de._NEWLINE_Darter og Dace, som sejlede i fuld fart p\xc3\xa5 overfladen, n\xc3\xa5ede efter flere timer frem foran Kuritas styrke med henblik p\xc3\xa5 at foretage et undervandsangreb ved daggry._NEWLINE_Dette angreb var us\xc3\xa6dvanligt vellykket. Klokken 5.24 affyrede Darter seks torpedoer, hvoraf mindst fire ramte Kuritas flagskib, den tunge krydser Atago. Ti minutter senere fik Darter to tr\xc3\xa6ffere p\xc3\xa5 Atago\'s s\xc3\xb8sterskib Takao med en ny salve torpedoer. Klokken 5.56 fik Dace fire tr\xc3\xa6ffere p\xc3\xa5 den tunge krydser Maya (s\xc3\xb8sterskib til Atago og Takao)._NEWLINE_Atago og Maya sank hurtigt. Takao vendte tilbage til Brunei eskorteret af to destroyere \xe2\x80\x94 og blev fulgt af de to ub\xc3\xa5de. Den 24. oktober, mens ub\xc3\xa5dene fortsat skyggede den beskadigede krydser, st\xc3\xb8dte Darter p\xc3\xa5 grund p\xc3\xa5 Bombay Shoal. Alle bestr\xc3\xa6belser p\xc3\xa5 at f\xc3\xa5 skibet af grunden slog fejl, og skibet blev opgivet. Hele bes\xc3\xa6tningen blev reddet af Dace._NEWLINE_Takao vendte tilbage til Singapore, hvor den blev resten af krigen._NEWLINE_Atago sank s\xc3\xa5 hurtigt, at Kurita m\xc3\xa5tte sv\xc3\xb8mme for at overleve. Han blev reddet af en af de japanske destroyere, og han skiftede derefter over til slagskibet Yamato.\n_START_SECTION_\nSlaget i Sibuyanhavet (24. oktober)\n_START_PARAGRAPH_\nOmkring kl. 8.00 den 24. oktober blev Den centrale styrke observeret og angrebet ved indsejling til Sibuyanhavet af VF-20 eskadrillens Hellcat jagerfly, VB-20 eskadrillens Helldiver bombefly, og VT-20 eskadrillens Avenger torpedofly fra USS Enterprise i Halseys 3. fl\xc3\xa5de. Trods sine store styrke var 3. fl\xc3\xa5de ikke velplaceret til at h\xc3\xa5ndtere truslen. Den 22. oktober havde Halsey afsendt to af sine hangarskibsgrupper til Ulithi for at f\xc3\xa5 forsyninger og ammunition. Da Darter\'s kontaktrapport kom, tilbagekaldte Halsey Davisons gruppe, men lod viceadmiral McCain forts\xc3\xa6tte med den st\xc3\xa6rkeste af Task Force 38s hangarskibsgrupper mod Ulithi. Halsey endte med at tilbagekalde McCain den 24. oktober, men forsinkelsen bet\xc3\xb8d, at den kraftigste amerikanske hangarskibsfl\xc3\xa5de ikke spillede den store rolle i det f\xc3\xb8lgende slag, samt at 3. fl\xc3\xa5de var uden n\xc3\xa6sten 40% af sin styrke i luften under det meste af slaget. Om morgenen den 24. oktober var der kun tre grupper til r\xc3\xa5dighed til at angribe Kuritas styrke, og den bedst placerede \xe2\x80\x94 Bogans Task Group 38.2 \xe2\x80\x94 var uheldigvis den svageste af grupperne, da den kun bestod af et stort hangarskib, USS Intrepid, og to mindre hangarskibe (undladelsen af at tilbagekalde McCain den 23. oktober bet\xc3\xb8d ogs\xc3\xa5, at 3. fl\xc3\xa5de under slaget m\xc3\xa5tte undv\xc3\xa6re fire af dens seks sv\xc3\xa6re krydsere)._NEWLINE_Fly fra hangarskibene USS Intrepid og Cabot i Bogans gruppe angreb omkring kl. 10.30 og ramte slagskibene Nagato, Yamato, Musashi og beskadigede den tunge krydser My\xc5\x8dk\xc5\x8d alvorligt. En anden b\xc3\xb8lge fra Intrepid, Essex og Lexington angreb senere med VB-15 Helldivers og VF-15 Hellcats fra Essex og ramte Musashi yderligere 10 gange. Mens det sejlede tilbage, ramte en tredje b\xc3\xb8lge fra Enterprise og Franklin det med 11 bomber og 8 torpedoer._NEWLINE_Kurita vendte sin fl\xc3\xa5de for at n\xc3\xa5 uden for r\xc3\xa6kkevidde af flyene og passerede det s\xc3\xa5rede Musashi undervejs. Han ventede indtil kl. 17.15, inden han vendte om igen for at st\xc3\xa6vne mod San Bernardino str\xc3\xa6det \xe2\x80\x94 Musashi k\xc3\xa6ntrede og sank omkring kl. 19.30._NEWLINE_I mellemtiden havde viceadmiral Takijir\xc5\x8d \xc5\x8cnishi sendt tre b\xc3\xb8lger af fly fra sin f\xc3\xb8rste luftfl\xc3\xa5de p\xc3\xa5 Luzon mod hangarskibene i kontreadmiral Shermans Task Group 38.3 (hvis fly ogs\xc3\xa5 blev brugt til at angribe flyvepladser p\xc3\xa5 Luzon for at forebygge mod japanske landbaserede flyangreb mod allierede skibe i Leyte Gulf). Hver af \xc5\x8cnishis angrebsb\xc3\xb8lger bestod af 50-60 fly._NEWLINE_De fleste af de angribende japanske fly blev opfanget og skudt ned eller drevet bort af Hellcats fra Shermans "combat air patrol" f\xc3\xb8rst og fremmest af to jagergrupper fra Essex under kommando af David McCampbell (som selv fik \xc3\xa6ren for at have skudt hele ni af de angribende fly ned). Et enkelt japanske fly (en Yokosuka D4Y Judy) slap gennem forsvaret, og kl. 9.38 ramte det mindre hangarskib Princeton med en 250\xc2\xa0kg panserbrydende bombe, som for\xc3\xa5rsagede en alvorlig brand i Princetons hangar. Dens sprinklersystem fungerede ikke, og ilden spredtes hurtigt. En r\xc3\xa6kke eksplosioner fulgte. Branden blev gradvist bragt under kontrol, men kl. 15.23 var der en enorm eksplosion (formentlig skibets bombelager agter), som for\xc3\xa5rsagede yderligere tab om bord, men endnu st\xc3\xb8rre tab \xe2\x80\x93 over 300 \xe2\x80\x93 om bord p\xc3\xa5 krydseren USS Birmingham som l\xc3\xa5 ved siden af Princeton for at hj\xc3\xa6lpe med slukningen. Birmingham blev beskadiget s\xc3\xa5 alvorligt, at den m\xc3\xa5tte tages ud af operationen. Andre n\xc3\xa6rliggende skibe blev ogs\xc3\xa5 beskadiget. Alle fors\xc3\xb8g p\xc3\xa5 at redde Princeton slog fejl, og den blev til sidst s\xc3\xa6nket med torpedoer fra det lette krydser USS Reno kl. 17.50._NEWLINE_I alt fl\xc3\xb8j den 3. fl\xc3\xa5de 259 afgange mod Den centrale styrke, fortrinsvis med Hellcats, den 24. oktober. Denne st\xc3\xb8rrelse angreb var langt fra tilstr\xc3\xa6kkelig til at neutralisere truslen fra Kurita. Det st\xc3\xa5r over for de 527 afgange, som 3. fl\xc3\xa5de fl\xc3\xb8j mod den langt svagere nordlige styrke den f\xc3\xb8lgende dag. Men en stor del af angrebet i Sibuyanhavet var rettet mod et enkelt skib Musashi. Dette store slagskib blev s\xc3\xa6nket og krydseren My\xc5\x8dk\xc5\x8d beskadiget, men alle de \xc3\xb8vrige skibe i Kuritas var fortsat klar til kamp og i stand til at forts\xc3\xa6tte._NEWLINE_Som f\xc3\xb8lge af den store beslutning, som nu blev taget af admiral Halsey, kunne Kurita forts\xc3\xa6tte gennem San Bernardino str\xc3\xa6det i l\xc3\xb8bet af natten og g\xc3\xb8re en uventet og dramatisk entre ud for Samar den f\xc3\xb8lgende morgen.\n_START_SECTION_\nSlaget i Surigaostr\xc3\xa6det (25. Oktober)\n_START_PARAGRAPH_\nNishimuras sydlige styrke bestod af slagskibene Yamashiro og Fus\xc5\x8d, den sv\xc3\xa6re krydser Mogami og fire destroyere. De blev angrebet af bombefly den 24. oktober, men fik kun mindre skader._NEWLINE_P\xc3\xa5 grund af den absolutte radiostilhed, som var p\xc3\xa5lagt de centrale og sydlige styrker, var Nishimura ikke i stand til at synkronisere sine bev\xc3\xa6belser med Shima og Kurita. Da han l\xc3\xb8b ind i det smalle Surigao Str\xc3\xa6de kl. 2.00, var Shima 25 s\xc3\xb8mil (46\xc2\xa0km) efter ham, og Kurita var stadig i Sibuyanhavet, adskillige timer fra strandene ved Leyte._NEWLINE_Da Den sydlige styrke n\xc3\xa6rmede sig Surigao str\xc3\xa6det, l\xc3\xb8b den ind i en f\xc3\xa6lde, som var opsat af 7. Fl\xc3\xa5des st\xc3\xb8ttestyrke. Kontreadmiral Jesse Oldendorf havde en betydelig styrke. Der var seks slagskibe: USS West Virginia, Maryland, Mississippi, Tennessee, California og Pennsylvania, som alle bortset fra Mississippi var blevet s\xc3\xa6nket eller beskadiget under angrebet p\xc3\xa5 Pearl Harbor og siden repareret. Der var 6 og 8 tommers kanonerne p\xc3\xa5 de fire sv\xc3\xa6re krydsere USS Louisville (Flagskib), Portland, Minneapolis og HMAS Shropshire og fire lette krydsere USS Denver, Columbia, Phoenix og Boise. Der var de mindre kanoner og torpedoer p\xc3\xa5 28 destroyere og 39 motortorpedob\xc3\xa5de. For at passere gennem indsn\xc3\xa6vringen og n\xc3\xa5 invasionsfl\xc3\xa5den m\xc3\xa5tte Nishimura l\xc3\xb8be spidsrod mellem torpedoer fra patruljeb\xc3\xa5dene efterfulgt af det store antal destroyere og derp\xc3\xa5 rykke frem under massiv og koncentreret beskydning fra de seks slagskibe og deres otte flankerende krydsere, som var placeret ved udmundingen af str\xc3\xa6det._NEWLINE_Klokken 22.36 fik en af motortorpedob\xc3\xa5dene, PT-131, den f\xc3\xb8rste kontakt med de japanske skibe. I over 3\xc2\xbd time gennemf\xc3\xb8rte torpedob\xc3\xa5dene gentagne angreb p\xc3\xa5 Nishimuras styrke. De fik ingen torpedotr\xc3\xa6ffere, men sendte kontaktrapporter, som var til nytte for Oldendorf og hans styrke._NEWLINE_Da Nishimuras skibe l\xc3\xb8b ind i Surigao Str\xc3\xa6det, blev de udsat for \xc3\xb8del\xc3\xa6ggende torpedoangreb fra de amerikanske destroyere, som var placeret p\xc3\xa5 begge sider af deres sejlretning. Omkring kl. 3.00 blev begge de japanske slagskibe ramt af torpedoer. Yamashiro kunne forts\xc3\xa6tte, men Fus\xc5\x8d eksploderede og blev delt i to. To af Nishimuras fire destroyere blev s\xc3\xa6nket, en anden, Asagumo, blev ramt, men kunne tr\xc3\xa6kke sig tilbage inden den senere sank._NEWLINE_Klokken 03.16 opfangede radaren p\xc3\xa5 USS West Virginia de overlevende skibe p\xc3\xa5 en afstand af 38\xc2\xa0km og havde dem p\xc3\xa5 sigtekornet p\xc3\xa5 en afstand af 27\xc2\xa0km. West Virginia fulgte dem, mens de n\xc3\xa6rmede sig i den m\xc3\xb8rke nat. Klokken 3.53 affyrede den de otte 16 tommer kanoner i hendes hovedbatteri og ramte Yamashiro med den f\xc3\xb8rste salve p\xc3\xa5 20\xc2\xa0km afstand. Det fortsatte med at afskyde i alt 93 granater. Klokken 3.55 fulgte California og Tennessee og afsk\xc3\xb8d hver is\xc3\xa6r 69 og 63 14-tommers granater. Et radarstyret ildledningssystem gjorde det muligt for de amerikanske slagskibe at ramme m\xc3\xa5l fra en afstand, hvor de japanske skibe, som havde ringere ildledningssystemer, ikke kunne besvare ilden._NEWLINE_De andre tre amerikanske slagskibe, som havde knap s\xc3\xa5 avanceret radar, havde sv\xc3\xa6rt ved at finde afstanden. Det lykkedes til sidst for Maryland at finde en visuel afstand ved at observere nedslagene fra de \xc3\xb8vrige slagskibes granater, og det affyrede herefter 48 16-tommers granater. Pennsylvania kunne ikke finde et m\xc3\xa5l, og dens kanoner forblev tavse._NEWLINE_Mississippi fandt f\xc3\xb8rst afstanden ved afslutningen p\xc3\xa5 slaget og affyrede derefter kun en enkelt salve med 12 14-tommer granater. Det var den sidste salve, der nogensinde blev affyret fra et slagskib mod et andet, og det bet\xc3\xb8d enden p\xc3\xa5 en \xc3\xa6ra i s\xc3\xb8fartshistorien._NEWLINE_Yamashiro og Mogami blev beskadiget med en kombination af 16 og 14 tommers panserbrydende granater foruden beskydningen fra Oldendorfs krydsere. Den japanske destroyer Shigure vendte om og flygtede, men mistede styringen og stoppede. Yamashiro sank omkring kl. 4.20 med Nishimura om bord. Mogami og Shigure trak sig tilbage sydp\xc3\xa5 gennem str\xc3\xa6det._NEWLINE_Bagtroppen af Den sydlige styrke, den "Anden angrebsstyrke" under kommando af viceadmiral Shima, havde n\xc3\xa6rmet sig Surigaostr\xc3\xa6det omkring 65\xc2\xa0km efter Nishimura. Den kom ogs\xc3\xa5 under angreb fra torpedob\xc3\xa5de, og en af dem ramte den lette krydser Abukuma med en torpedo, som beskadigede den og fik den til at falde ud af formationen. Shimas to sv\xc3\xa6re krydsere Nachiog Ashigara og 8 destroyere m\xc3\xb8dte herefter resterne af Nishimuras styrke. Da han s\xc3\xa5, hvad han troede var vraget af begge Nishimuras slagskibe (det var i stedet de to halvdele af Fus\xc5\x8d), gav han ordre til tilbagetog. Hans slagskib Nachi kolliderede med Mogami og oversv\xc3\xb8mmede Mogami\'s styrerum, hvilket fik den til at falde bagud ved tilbagetr\xc3\xa6kningen. Det blev s\xc3\xa6nket af fly den f\xc3\xb8lgende morgen. Den forreste halvdel af Fus\xc5\x8d blev s\xc3\xa6nket med granater fra Louisville og agterskibet sank ud for Kanihaan \xc3\xb8en. Af Nishimuras syv skibe overlevede kun Shigure. Shimas skibe overlevede slaget, men de blev s\xc3\xa6nket i senere kampe omkring Leyte._NEWLINE_Slaget i Surigaostr\xc3\xa6det var historiens sidste slag, hvor slagskibe k\xc3\xa6mpede mod slagskibe. Det var ogs\xc3\xa5 det sidste slag for en styrke (i dette tilf\xc3\xa6lde amerikanerne) kunne krydse T-et overfor modstanderen. Da slaget mellem slagskibene begyndte, var den japanske linje temmelig vakkelvorn og bestod kun af et enkelt slagskib (Yamashiro), en sv\xc3\xa6r krydser og en destroyer, s\xc3\xa5 krydsningen af T-et havde ikke den store effekt p\xc3\xa5 slagets resultat.\n_START_SECTION_\nOptakt\n_START_PARAGRAPH_\nHalseys beslutning om at medtage alle til r\xc3\xa5dighed st\xc3\xa5ende skibe i 3. Fl\xc3\xa5de i forf\xc3\xb8lgelsen nordp\xc3\xa5 af de japanske hangarskibe, havde efterladt San Bernardino Str\xc3\xa6det fuldst\xc3\xa6ndig ubevogtet._NEWLINE_Det blev generelt antaget af de overordnede officerer i 7. Fl\xc3\xa5de, herunder Kinkaid og hans stab, at Halsey medbragte sine tre hangarskibsgrupper i jagten p\xc3\xa5 hangarskibene, men havde efterladt slagskibene i Task Force 34, s\xc3\xa5 de beskyttede San Bernardino Str\xc3\xa6det mod den japanske centrale styrke. Imidlertid havde Halsey endnu ikke dannet Task Force 34, og alle Willis Lees 6 slagskibe var p\xc3\xa5 vej nordp\xc3\xa5 med hangarskibene, og det samme var alle krydsere og destroyere i 3. Fl\xc3\xa5de._NEWLINE_Kuritas centrale styrke kom derfor uantastet ud af San Bernardino Str\xc3\xa6det kl. 3.00 den 25. oktober og sejlede sydp\xc3\xa5 langs kysten af Samar. I vejen stod kun 7. fl\xc3\xa5des tre eskortehangarskibs enheder med kaldenavnene \'Taffy\' 1, 2, og 3, med i alt 16 sm\xc3\xa5, meget langsomme og let pansrede eskortehangarskibe og deres afsk\xc3\xa6rmning i let bev\xc3\xa6bnede og fuldst\xc3\xa6ndig upansrede destroyere og eskortedestroyere. Trods tabene i Palawan Passagen og kampene i Sibuyanhavet var den japanske centrale styrke stadig s\xc3\xa6rdeles kraftig og bestod af fire slagskibe (heriblandt giganten Yamato), seks sv\xc3\xa6re krydsere, to lette krydsere og et dusin destroyere. Med undtagelse af Task Force 34 (som endnu ikke var blevet etableret) var dette formentlig den st\xc3\xa6rkeste overfladestyrke i verden, selv om den nok nogenlunde kunne sammenlignes i styrke med Oldendorf\'s ildst\xc3\xb8ttegruppe i 7. Fl\xc3\xa5de. Yamato \xe2\x80\x94 det st\xc3\xb8rste og st\xc3\xa6rkeste slagskib, som nogensinde blev bygget \xe2\x80\x93 vejede alene lige s\xc3\xa5 meget som alle Taffy 3s skibe tilsammen.\n_START_SECTION_\nSlaget\n_START_PARAGRAPH_\nKuritas styrker overraskede fuldst\xc3\xa6ndigt kontreadmiral Clifton Spragues Task Unit 77.4.3 (\'Taffy 3\'). Sprague gav sine hangarskibe ordre til at starte sine fly og derp\xc3\xa5 s\xc3\xb8ge ly i en regnsky mod \xc3\xb8st. Han gav sine destroyere og eskortedestroyere ordre til at udl\xc3\xa6gge r\xc3\xb8gsl\xc3\xb8r for at skjule hangarskibenes tilbagetr\xc3\xa6kning._NEWLINE_Kurita, som ikke vidste, at Ozawas afledningsplan var lykkedes, antog, at han havde fundet en hangarskibsgruppe fra Halseys 3. Fl\xc3\xa5de. Efter netop at have opstillet sine skibe i antiluftskytsformation vanskeliggjorde han tingene yderligere ved at beordre et "generalangreb", hvilket bet\xc3\xb8d, at hans fl\xc3\xa5de skulle dele sig op i divisioner og angribe uafh\xc3\xa6ngigt._NEWLINE_Destroyeren USS Johnston var t\xc3\xa6ttest p\xc3\xa5 fjenden. P\xc3\xa5 eget initiativ styrede kommand\xc3\xb8rl\xc3\xb8jtnant Ernest E. Evans sit h\xc3\xa5bl\xc3\xb8st underlegne skib mod fjenden og gik til angreb med fuld fart. Da han s\xc3\xa5 dette, gav Sprague ordre til resten af Taffy 3s afsk\xc3\xa6rmning om at slutte sig til angrebet. Taffy 3s to andre destroyere USS Hoel og USS Heermann samt eskortedestroyeren USS Samuel B. Roberts angreb med selvmorderisk beslutsomhed, tiltrak sig ilden og splittede den japanske formation, da skibene undveg for at undg\xc3\xa5 deres torpedoer._NEWLINE_I mellemtiden gav Thomas Sprague de 16 hangarskbie i hans tre task units ordre om at afsende deres fly med de v\xc3\xa5ben, som m\xc3\xa5tte v\xc3\xa6re til r\xc3\xa5dighed, selv om det kun var maskingev\xc3\xa6rer eller dybdebomber. Han havde i alt 450 fly til r\xc3\xa5dighed, fortrinsvis FM-2 Wildcat og TBM Avenger torpedo-bombefly. Modangrebene fra luften fortsatte stort set uden oph\xc3\xb8r, og nogle, is\xc3\xa6r angrebene som blev fl\xc3\xb8jet fra Stumps task unit 77.4.2, var forholdsvis kraftige._NEWLINE_Hangarskibene i Taffy 3 drejede mod syd og trak sig tilbage gennem granatbeskydningen. USS Gambier Bay, som l\xc3\xa5 bagest i den amerikanske formation, blev s\xc3\xa6nket, mens de fleste andre  hangarskibe blev beskadiget.\n_START_SECTION_\nAdmiral Kurita tr\xc3\xa6kker sig tilbage\n_START_PARAGRAPH_\nVoldsomheden i forsvaret bekr\xc3\xa6ftede den japanske antagelse om, at de var i kamp med store fl\xc3\xa5deenheder, og ikke blot eskortehangarskibe og destroyere. Forvirringen som f\xc3\xb8lge af ordren og generalangreb blev yderligere for\xc3\xb8get med luft- og torpedoangrebene, og Kuritas flagskib Yamato blev tvunget til at dreje mod nord for at undg\xc3\xa5 torpedoer og mistede kontakten med slaget. Kurita afbr\xc3\xb8d brat slaget og gav ordren \'alle skibe, min kurs nord, hastighed 20\', tilsyneladende for at omgruppere sin uorganiserede fl\xc3\xa5de. Da han igen vendte kursen mod Leyte Gulf, fik Kurita if\xc3\xb8lge rapport om slaget en besked, som indikerede, at en gruppe amerikanske hangarskibe var p\xc3\xa5 vej nord for ham. Da han foretrak at bruge sin fl\xc3\xa5de mod store enheder frem for transportskibe, optog Kurita forf\xc3\xb8lgelsen og mistede dermed muligheden for at \xc3\xb8del\xc3\xa6gge skibene i Leyte Gulf. Da det ikke lykkedes for ham at afsk\xc3\xa6re de ikke-eksisterende hangarskibe, trak Kurita sig til sidst tilbage i retning af San Bernardino Str\xc3\xa6det. Tre af hans sv\xc3\xa6re krydsere var blevet s\xc3\xa6nket, og den beslutsomme modstand havde overbevist ham om, at en forts\xc3\xa6ttelse af hans angreb kun ville koste yderligere japanske tab. Kurita var ogs\xc3\xa5 p\xc3\xa5virket af, at han ikke vidste, at Ozawa havde lokket Halsey v\xc3\xa6k fra Leyte Gulf. Kurita forblev overbevist om, at han havde v\xc3\xa6ret i kamp med dele af 3. Fl\xc3\xa5de, og at det kunne ville v\xc3\xa6re et sp\xc3\xb8rgsm\xc3\xa5l om tid, inden Halsey omringede og udslettede ham. Kontreadmiral Clifton Sprague skrev til sin kollega Aubrey Fitch efter krigen, "Jeg ... udtalte [til admiral Nimitz] at hoved\xc3\xa5rsagen til, at de drejede nordp\xc3\xa5 var, at de fik for mange skader til at forts\xc3\xa6tte, og det mener jeg stadig, og k\xc3\xb8lig analyse vil til sidst bekr\xc3\xa6fte det." _NEWLINE_Det lykkedes for n\xc3\xa6sten hele hans overlevende styrke at undslippe. Halsey og 3. Fl\xc3\xa5des slagskibe ankom for sent til at afsk\xc3\xa6re ham. Nagato, Haruna og Kong\xc5\x8d var blevet alvorligt beskadiget af torpedoerne fra Taffy 3\'s eskortehangarskibe. Kurita havde begyndt slaget med fem slagskibe. Ved tilbagekomsten var kun Yamato klar til kamp._NEWLINE_Mens den desperate kamp p\xc3\xa5 havet n\xc3\xa5ede sin afslutning, indsatte viceadmiral Takijir\xc5\x8d \xc5\x8cnishi sin \'S\xc3\xa6rlige angrebsstyrke\', som iv\xc3\xa6rksatte kamikaze mod de allierede skibe i Leyte Gulf og eskortehangarskibene ud for Samar. Eskortehangarskibet USS St. Lo fra Taffy 3 blev ramt af et kamikazefly og sank senere.\n_START_SECTION_\nTab\n_START_PARAGRAPH_\nTo eskortehangarskibe, destroyerne Hoel og Johnston samt fregatten Samuel B. Roberts blev s\xc3\xa6nket, og fire andre amerikanske skibe blev beskadiget. Destroyeren Heermann havde kun seks d\xc3\xb8de blandt bes\xc3\xa6tningen, da slaget var ovre, trods dens ulige kamp mod fjenden._NEWLINE_Over 1.000 s\xc3\xb8folk og d\xc3\xa6kspersonel p\xc3\xa5 eskortehangarskibene blev dr\xc3\xa6bt. Som f\xc3\xb8lge af kommunikationsfejl og andre fejl blev et meget stort antal overlevende fra Taffy\xc2\xa03 f\xc3\xb8rst reddet adskillige dage senere, og mange d\xc3\xb8de ganske un\xc3\xb8dvendigt som f\xc3\xb8lge heraf.\n_START_SECTION_\nSlaget ved Kap Engano (25. \xe2\x80\x93 26. oktober)\n_START_PARAGRAPH_\nOzawas nordlige styrke bestod af fire hangarskibe, Zuikaku \xe2\x80\x94 den sidste overlevende af de seks hangarskibe, som gennemf\xc3\xb8rte angrebet mod Pearl Harbor i 1941 \xe2\x80\x94 de mindre hangarskibe Zuih\xc5\x8d, Chitose og Chiyoda, to slagskibe fra 1. Verdenskrig, som delvis var ombygget til hangarskibe Hy\xc5\xabga og Ise \xe2\x80\x94 de to bagerste kanont\xc3\xa5rne var blevet erstattet med en hargar, flyved\xc3\xa6k og katapult, men ingen af slagskibene havde fly om bord i dette slag), tre lette krydsere (\xc5\x8cyodo, Tama og Isuzu) og 9 destroyere. Hans styrke havde kun 108 fly._NEWLINE_Ozawas styrke blev ikke opdaget f\xc3\xb8r kl. 16.40 den 24. oktober, fortrinsvis fordi Shermans Task Group 38.3, som var den nordligste af Halseys grupper med ansvar for afs\xc3\xb8gning af denne sektor, havde v\xc3\xa6ret for involveret i at angribe Kurita og forsvare sig selv mod luftangreb fra Luzon. Om aftenen den 24. oktober opsnappede Ozawa et amerikansk signal, som beskrev Kuritas tilbagetr\xc3\xa6kning. Han begyndte derfor ogs\xc3\xa5 at tr\xc3\xa6kke sin styrke tilbage, men kl. 20.00 beordrede Soemu Toyoda alle styrker til at angribe, \'i forventning om guddommelig bistand. Ozawa satte derfor igen kursen mod syd mod 3. Fl\xc3\xa5de._NEWLINE_Halsey var overbevist om, at Den nordlige styrke var den st\xc3\xb8rste trussel og var fast besluttet p\xc3\xa5 at gribe, hvad han s\xc3\xa5 som en n\xc3\xa6sten perfekt mulighed for at \xc3\xb8del\xc3\xa6gge den japanske hangarskibsstyrke. Da han troede, at Den centrale japanske styrke var blevet neutraliseret af 3. Fl\xc3\xa5des luftangreb den 24. oktober i slaget i Sibuyanhavet, og at resterne var p\xc3\xa5 tilbagetog til Brunei, sendte Halsey meddelelsen "Den centrale styrke st\xc3\xa6rkt beskadiget if\xc3\xb8lge angrebsrapporter. Forts\xc3\xa6tter nordp\xc3\xa5 med tre grupper for at angribe hangarskibsstyrker ved daggry."_NEWLINE_Styrken som Halsey f\xc3\xb8rte nordp\xc3\xa5 \xe2\x80\x93 tre grupper af Mitscher\'s Task Force 38 \xe2\x80\x94 var overv\xc3\xa6ldende meget st\xc3\xa6rkere end Den nordlige japanske styrke. Mellem sig havde disse grupper fem store hangarskibe (Intrepid, Franklin, Lexington, Enterprise og Essex), fem mindre hangarskibe (Independence, Belleau Wood, Langley, Cabot og San Jacinto), seks slagskibe (Alabama, Iowa, Massachusetts, New Jersey, South Dakota, og Washington), otte krydsere (to sv\xc3\xa6re og seks lette) samt over 40 destroyere. Hangarskibsgrupperne havde 600-1.000 fly om bord._NEWLINE_Klokken 2.40 den 25. oktober afsendte Halsey Task Force 34, som var centreret omkring 3. Fl\xc3\xa5des seks slagskibe og under kommando af viceadmiral Willis A. Lee. Ved daggry var skibene i Task Force 34 sejlet ud foran hangarskibsgrupperne. Halsey havde til hensigt at lade Mitscher foretaget luftangreb fulgt af kraftig beskydning fra Lees slagskibe._NEWLINE__NEWLINE_ _NEWLINE_Ved daggry den 25. oktober opsendte Ozawa 75 fly, som skulle angribe 3. Fl\xc3\xa5de. Hovedparten blev skudt ned af amerikanske patruljer, og de amerikanske skibe fik ingen skader. Nogle f\xc3\xa5 japanske fly overlevede og fl\xc3\xb8j til baser i land p\xc3\xa5 Luzon._NEWLINE_I l\xc3\xb8bet af natten havde Halsey overgivet den taktiske ledelse af Task Force 38 til admiral Mitscher, som gav de amerikanske hangarskibsgrupper ordre p\xc3\xa5 at opsende deres f\xc3\xb8rste angrebsb\xc3\xb8lge med 180 fly ved daggry \xe2\x80\x93 inden Den nordlige styrke var blevet stedf\xc3\xa6stet. Da efters\xc3\xb8gningsfly fik kontakt kl. 7.10, kredsede denne angrebsf\xc3\xb8lge foran hangarskibene. Da angrebet startede kl. 8.00, \xc3\xb8delagde jagereskorten Ozawas \xe2\x80\x99\xe2\x80\x99Combat Air Patrol\xe2\x80\x99\xe2\x80\x99 p\xc3\xa5 omkring 30 fly. De amerikanske angreb fortsatte indtil om aftenen. P\xc3\xa5 det tidspunkt havde Task Force 38 fl\xc3\xb8jet 527 starter mod Den nordlige styrke og havde s\xc3\xa6nket Zuikaku, Chitose og Zuih\xc5\x8d samt destroyeren Akitsuki. Det mindre hangarskib Chiyoda og krydseren Tama var st\xc3\xa6rkt beskadigede. Ozawa overf\xc3\xb8rte kommandoen til den lette krydser \xc5\x8cyodo.\n_START_SECTION_\nKrisen \xe2\x80\x93 den 7. fl\xc3\xa5des n\xc3\xb8dr\xc3\xa5b\n_START_PARAGRAPH_\nKort efter kl. 8.00 begyndte der at komme desperate anmodninger om hj\xc3\xa6lp fra 7. Fl\xc3\xa5de. En fra Kinkaid blev sendt i klar tekst og l\xc3\xb8d: "Min situation er kritisk. Hurtige slagskibe og st\xc3\xb8tte fra luften kan m\xc3\xa5ske afholde fjenden fra at \xc3\xb8del\xc3\xa6gge hangarskibe og tr\xc3\xa6nge ind i Leyte". Halsey mindedes i sine erindringer, at han blev chokeret over denne meddelelse og huskede, at radiosignalerne fra 7. Fl\xc3\xa5de var kommet tilf\xc3\xa6ldigt og ude af sekvens p\xc3\xa5 grund af k\xc3\xb8 i signalrummet. De lader til, at han ikke fik denne yderst vigtige meddelelse fra Kinkaid f\xc3\xb8r omkring kl. 10.00. Halsey h\xc3\xa6vdede senere, at han vidste, at Kinkaid var i vanskeligheder, men havde ikke dr\xc3\xb8mt om, hvor alvorlig denne krise var._NEWLINE_Et af de mest alarmerende signaler fra Kinkaid meddelte, at efter deres indsats i Surigao str\xc3\xa6det var ammunitionsbeholdningen i 7. Fl\xc3\xa5des slagskibe faretruende lav. Selv dette fik ikke Halsey til straks at sende hj\xc3\xa6lp til 7. Fl\xc3\xa5de. Rent faktisk var 7. Fl\xc3\xa5des ammunitionsbeholdning ikke s\xc3\xa5 lav, som Kinkaids signal antydede, men det vidste Halsey ikke._NEWLINE_5.000\xc2\xa0km borte i Pearl Harbor havde admiral Nimitz fulgt de desparate n\xc3\xb8dr\xc3\xa5b fra Taffy 3 og havde sendt Halsey en kortfattet meddelelse: "TURKEY TROTS TO WATER GG FROM CINCPAC ACTION COM THIRD FLEET INFO COMINCH CTF SEVENTY-SEVEN X WHERE IS RPT WHERE IS TASK FORCE THIRTY FOUR RR THE WORLD WONDERS" De f\xc3\xb8rste fire ord og de tre sidste var "padding", som blev brugt for at forvirre fjendtlig aflytning (begyndelsen og afslutningen p\xc3\xa5 den egentlige meddelelse blev markeret med dobbelte konsonanter). Signalstaben p\xc3\xa5 Halseys flagskib havde korrekt fjernet den f\xc3\xb8rste padding, men havde glemt at fjerne de sidste ord i meddelelsen, som blev overgivet til Halsey. De sidste tre ord, som formentlig var valgt af en signalofficer ved Nimitz\' hovedkvarter, kan have v\xc3\xa6ret t\xc3\xa6nkt som et l\xc3\xb8srevet citat fra Tennysons digt om Den lette brigades angreb, hvilket kunne t\xc3\xa6nkes, da den 25. oktober, var 90 \xc3\xa5rsdagen for slaget ved Balaklava \xe2\x80\x93 og var ikke t\xc3\xa6nkt som en kommentar til den aktuelle krise ud for Leyte._NEWLINE_Da Halsey l\xc3\xa6ste meddelelse troede han imidlertid, at de sidste tre ord \xe2\x80\x94\xe2\x80\x98THE WORLD WONDERS\xe2\x80\x99 (verden undrer sig) \xe2\x80\x94 var en bidende kritik fra Nimitz, smed sin hat p\xc3\xa5 d\xc3\xa6kket og br\xc3\xb8d ud i "hulken af raseri". Kontreadmiral Robert Carney, hans stabschef, tog fat i han og sagde: "Hold op! Hvad helvede er der i vejen med Dem? Tag Dem sammen."_NEWLINE_Til sidst kl. 11.15, over to timer efter at de f\xc3\xb8rste n\xc3\xb8dr\xc3\xa5b var blevet modtaget fra 7. Fl\xc3\xa5de af hans flagskib, gav Halsey Task Force 34 ordre til at vende om og sejle mod Samar. Nu var Lees slagskibe n\xc3\xa6sten indenfor skudvidde af Ozawas styrke. Herefter blev der brugt 2\xc2\xbd time p\xc3\xa5 at optanke Task Force 34s ledsagende destroyere._NEWLINE_Efter denne bizarre r\xc3\xa6kke forsinkelser var det for sent for Task Force 34 at yde nogen form for praktisk hj\xc3\xa6lp til 7. Fl\xc3\xa5de, udover at hj\xc3\xa6lpe med at opsamle de overlevende fra Taffy 3, og for sent at afsk\xc3\xa6re Kuritas styrke inden den undslap gennem San Bernardino Str\xc3\xa6det._NEWLINE_Alligevel dannede Halsey kl. 16.22 i et desparat og endnu mere forsinket fors\xc3\xb8g p\xc3\xa5 at gribe ind i begivenhederne ud for Samar, en ny Task Group (TG 34.5) under kontreadmiral Badger, med de to hurtigste slagskibe i 3. Fl\xc3\xa5de Iowa og New Jersey \xe2\x80\x93 skibe som kunne sejle med over 32 knob \xe2\x80\x93 og Task Force 34\'s tre krydsere og 8 destroyere, og haste sydp\xc3\xa5 med dem, mens Lee og de \xc3\xb8vrige fire slagskibe m\xc3\xa5tte f\xc3\xb8lge efter. Som Morison bem\xc3\xa6rker: "Hvis Badgers styrke havde haft held til at afsk\xc3\xa6re Den centrale japanske styrke, ville den have v\xc3\xa6ret alvorligt underlegen i forhold til de japanske slagskibe._NEWLINE_Krydsere og destroyere fra Task Group 34.5 st\xc3\xb8dte imidlertid p\xc3\xa5 og s\xc3\xa6nkede destroyeren Nowaki, som var den sidste eftern\xc3\xb8ler af Den centrale styrke ud for San Bernardino Str\xc3\xa6det.\n_START_SECTION_\nSlaget ved Kap Engano \xe2\x80\x93 sidste handlinger\n_START_PARAGRAPH_\nDa Halsey sendte Task Force 34 sydp\xc3\xa5 kl. 11.15, udskilte han en gruppe med fire af dens krydsere og ni af dens destroyere under kontreadmiral DuBose og tildelte den til Task Force 38. Klokken 14.15 gav Mitscher DuBose ordre til at forf\xc3\xb8lge resterne af Den nordlige japanske styrke. Hans krydsere s\xc3\xa6nkede det mindre hangarskib Chiyoda omkring kl. 17.00, og kl. 20.59 s\xc3\xa6nkede hans skibe destroyeren Hatsuzuki efter en meget ind\xc3\xa6dt kamp._NEWLINE_Da admiral Ozawa h\xc3\xb8rte om inds\xc3\xa6ttelsen af DuBoses forholdsvis svage eskadre, beordrede han slagskibene Ise og Hy\xc5\xabga til at s\xc3\xa6tte kursen sydp\xc3\xa5 og angribe den; men det lykkedes dem ikke at lokalisere DuBoses eskadre, som de var langt overlegen. Halseys tilbagekaldelse af alle seks af Lees slagskibe i umulige og forsinkede fors\xc3\xb8g p\xc3\xa5 at hj\xc3\xa6lpe 7. Fl\xc3\xa5de havde nu efterladt Task Force 38 s\xc3\xa5rbar overfor modangreb med overfladeskibe fra Den nordlige styrke, der var t\xc3\xa6nkt som en afledning._NEWLINE_Omkring kl. 23.10 torpederede og s\xc3\xa6nkede den amerikanske ub\xc3\xa5d USS Jallao den lette krydser Tama fra Ozawas styrke. Det var sidste akt i slaget ved Kap Engano, og bortset fra nogle luftangreb mod de japanske styrker den 26. oktober \xe2\x80\x93 afslutningen p\xc3\xa5 slaget om Leyte Gulf.'